
Újgenerációs alga alapú biohidrogéntermelési módszer fejlesztése

Tartalmi összefoglaló
Napjaink egyik fontos kérdésköre az energiahelyzettel kapcsolatos problémák kiküszöbölése, a kockázatok mérséklése és egy hatékonyabb, a jövőben is helytálló megoldás megtalálása, melyre megoldásul szolgálna a biohidrogén termelése. A mikroalgákkal olyan fotobiológiai hidrogéntermelés érhető el, amelyhez legnagyobb mennyiségben vízre és fényenergiára van szükség, ezáltal lehetővé teszi a Nap kimeríthetetlen energiájának hatékony hasznosítását és a környezetszennyezés visszaszorítását. Ezen organizmusok képesek a fényenergia által a II. fotokémiai rendszerükben generált elektronokat a fotoszintetikus elektrontranszportláncon keresztül speciális enzimmolekulák, a hidrogenázok felé irányítani és ezek segítségével anaerob körülmények között hidrogént előállítani.
A zöldalga alapú hidrogéntermelésben elért fejlődésekre összpontosítva a kutatásaink során stabil természetes bakteriális partnereket (Rhodococcus, Brevundimonas, Leifstonia) fedeztünk fel a Chlamydomonas 549-es algatörzs mellett. Az izolált és meghatározott baktérium fajok feltehetően elősegítik az alga növekedését és metabolizmusát, ezáltal a magasabb szintű hidrogéntermelést is. A hidrogéntermelést ecetsav hozzáadása mellett vizsgáltuk, mely könnyen felhasználható szénforrásként szolgál az alga számára. A kísérleteinket vad típusú és hidrogenáz mentes baktériumtörzsekkel kevert algakultúrákon végeztük. A legnagyobb hidrogéntermelést a Chlamydomonas 549-es algatörzs mutáns Escherichia coli-val kevert kultúrájában sikerült mérni (1196.06 ± 4.42 μlH2/L). Vizsgáltuk a folyadékkultúrákban és ezek légterében jelenlévő oxigén mennyiségét is. Az eredményekből arra következtettünk, hogy az oxigén jelenléte a legkritikusabb tényező az alga alapú hidrogéntermelésben, azonban a bakteriális légzés során történő oxigén-felhasználás lehetővé teszi az alga [Fe]-hidrogenázak aktiválódását. Kísérleteink során stresszhatás nélkül sikerült hatékony hidrogéntermelést produkáltatni az alga-baktérium konzorciumokban, ezzel megalkotva egy továbbfejleszthető módszer alapjait.
Az elért eredmények lehetőséget nyújtanak egy fenntartható és folyamatos hidrogéntermelésre képes rendszer kidolgozására.



